**EELNÕU 2025/347**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon | X |
| seeniorite nõukoda |  |
| noortevolikogu | X |

**VILJANDI LINNAVOLIKOGU**

MÄÄRUS

### 26. juuni 2025 nr

Viljandi Linnavolikogu 29.02.2008 määruse nr 78

„Viljandi Lasteaed Karlssoni põhimäärus“,

Viljandi Linnavolikogu 29.02.2008 määruse nr 81

„Viljandi Lasteaed Männimäe põhimäärus“

ja Viljandi Linnavolikogu 27.04.2017 määruse nr 113

„Viljandi lasteaed Krõllipesa põhimäärus“

kehtetuks tunnistamine

Määrus kehtestatakse alusharidusseaduse § 16 lõike 2 ning Viljandi Linnavolikogu 16.06.2022 määruse nr 20 „Viljandi linna põhimäärus“ § 30 lõike 5 alusel.

1. Tunnistada kehtetuks Viljandi Linnavolikogu 29.02.2008 määrus nr 78 „Viljandi Lasteaed Karlssoni põhimäärus”.
2. Tunnistada kehtetuks Viljandi Linnavolikogu 29.02.2008 määrus nr 81 „Viljandi Lasteaed Männimäe põhimäärus“.
3. Tunnistada kehtetuks Viljandi Linnavolikogu 27.04.2017 määrus nr 113 „Viljandi lasteaed Krõllipesa põhimäärus“.
4. Määrus jõustub 01.09.2025.

(allkirjastatud digitaalselt)

Helmen Kütt

linnavolikogu esimees

# Koostaja(d): Kristlin Oja

**Esitatud:** 09.06.2025

**Esitaja:** Viljandi Linnavalitsus **Ettekandja:** Are Tints

**Lk arv:** 2

**Hääletamine:** poolthäälteenamus

Seletuskiri

**Viljandi Lasteaed Karlssoni, Viljandi Lasteaed Männimäe ja Viljandi Lasteaed Krõllipesa põhimääruste kehtetuks tunnistamine**

Eelnõu eesmärk on Viljandi Lastead Karlssoni, Viljandi Lasteaed Männimäe ja Viljandi Lasteaed Krõllipesa põhimääruste kehtetuks tunnistamine, seoses alusharidusseaduse rakendumisega alates 01.09.2025. Uued põhimäärused kinnitab linnavalitsus, mis on kooskõlas rakenduva seadusega.

Määrus on koostatud alusharidusseaduse ja Viljandi linna põhimääruse alusel:

Alusharidusseadus

### **§ 16.**  Lasteaia tegevuse korraldamine:

/.../

(2) Lasteaial on põhimäärus või põhikiri, milles sätestatakse vähemalt lasteaia asukoht ja tegevuskohad, nimetus, struktuur ning õppekeel või õppekeeled. Lasteaia põhimäärus või põhikiri kehtestatakse ja seda muudetakse lasteaia pidaja kehtestatud korras.

Viljandi linna põhimääruse kohaselt:

§ 30.   Ametiasutuse hallatavad asutused

/.../

(5) Linna ametiasutuse hallatava asutuse põhimääruse kinnitab ja seda muudab linnavalitsus.

Antud eelnõuga tunnistatakse Viljandi Lasteaed Karlssoni, Viljandi Lasteaed Männimäe ja Viljandi Lasteaed Krõllipesa hetkel kehtivad põhimäärused kehtetuks. Kehtetuks tunnistamise vajadus tuleneb koolieelse lasteasutuse seaduse 31.08.2025 kehtetuks tunnistamisest ning 01.09.2025 jõustuvast alusharidusseadusest ning linna ametiasutuste hallatavate asutuste põhimääruste kinnitamise pädevuse liikumisest volikogult linnavalitsusele. Sellest tulenevalt on enne linnavalitsuse poolt uue muudatustega põhimääruse kinnitamist vaja volikogu poolt eelmised põhimäärused kehtetuks tunnistada.

Viljandi Lasteaed Karlssoni, Viljandi Lasteaed Männimäe ja Viljandi Lasteaed Krõllipesa põhimääruste muutmine on tuleneb vajadusest viia see kooskõlla alusharidusseaduse ja Viljandi linna põhimäärusega.

Põhimääruste muudatused, mis tuleb teha koolieelse lasteasutuse seaduse ja alusharidusseaduse erinevustest tulenevalt on peamiselt terminoloogilised, korralduslikud ja sisulised. Muuta tuleb viited õigusaktidele asendades kõik viited koolieelse lasteasutuse seadusele uue viitega alusharidusseadus. Põhimäärustes tuleb asendada vanad mõisted uutega: s.h. koolieelse lasteasutus edaspidi lasteaed ja sõimerühm edaspidi lastehoiurühm. Alusharidusseadus sätestab uued rühmatüübid nagu lastehoiurühm, lasteaiarühm, liiterühm ja väiksem rühm (haridusliku erivajadusega lastele), mille järgi tuleb muuta ka põhimäärustes vastav osa. Põhimäärustes tuleb täpsustada hoolekogu roll, selle moodustamine ja ülesanded, viidata pidaja poolt kehtestatud töökorrale. Alusharidusseaduse järgi koostab arengukava direktor ning selles tuleb arvestada lisaks sisehindamise tulemustele ka riskianalüüsi tulemustega, mida koolieelse lasteasutuse seaduses nõutud ei olnud.

Määrusele on lisatud põhimääruse projekt, mille alusel kinnitatakse igale eelpool nimetatud lasteaiale põhimäärus kehtivusega alates 01.09.2025. Tehtud on muudatusi põhimääruste struktuuris, et ühtlustada kõikide Viljandi linna lasteaedade põhimäärused.

Rahalist kulu ega tulu antud määruse kehtetuks tunnistamisega Viljandi linnale ei kaasne.

(allkirjastatud digitaalselt)

Kristlin Oja

haridusspetsialist